Μείωση σημείωσε ο μέσος μισθός την περίοδο 2018-2019, παρά την αύξηση του κατώτατου μισθού στα 650 ευρώ μεικτά (546 ευρώ καθαρά) από τον Φεβρουάριο του 2019. 99.245 άτομα κάνουν διπλή δουλειά για να ζήσουν.

Μείωση σημείωσε ο μέσος μισθός την περίοδο 2018-2019, παρά την αύξηση του κατώτατου μισθού στα 650 ευρώ μεικτά (546 ευρώ καθαρά) από τον Φεβρουάριο του 2019 και την κατάργηση του υποκατώτατου μισθού για τους νέους.

Πιο συγκεκριμένα, ο μέσος μισθός μειώθηκε στα 1.046,2 ευρώ μεικτά, έναντι 1.071,9 ευρώ το 2018, γεγονός που φανερώνει μια συμπίεση στα υψηλότερα εισοδήματα και μια συσσώρευση μεγάλου αριθμού εργαζομένων σε πολύ χαμηλά μισθολογικά κλιμάκια.

Σύμφωνα με τα στοιχεία του πληροφοριακού συστήματος «Εργάνη» έως 1.000 ευρώ λαμβάνουν 1.265.862 εργαζόμενοι, ενώ το «φράγμα» των 1.000 ευρώ ξεπέρασαν μόλις 720.474 μισθωτοί για το 2019, σε σύνολο 1.986.336 υπαλλήλων.

Μεταξύ των βασικότερων στοιχείων που συνθέτουν την ελληνική αγορά εργασίας το 2019, είναι και η υπερσυγκέντρωση εργαζομένων στο εμπόριο.

Αναλυτικότερα, οι κλάδοι με τη μεγαλύτερη συγκέντρωση εργαζομένων είναι ο κλάδος του λιανικού εμπορίου (13,28%), ο κλάδος των δραστηριοτήτων υπαίθριας εστίασης (11,00%) και ο κλάδος του χονδρικού εμπορίου (9,82%).

Επίσης σχεδόν 100.000 εργαζόμενοι αναγκάζονται να κάνουν παραπάνω από μία δουλειά για να συγκεντρώσουν τα χρήματα που χρειάζονται για να ζήσουν.

Με βάση τα στοιχεία της «Εργάνης» 99.245 άτομα κατέχουν περισσότερες από μία θέσεις εργασίας, καθώς προκύπτει ότι, οι εργαζόμενοι (ως φυσικά πρόσωπα) ήταν 1.986.336 το 2019, ενώ το σύνολο των καλυμμένων θέσεων εργασίας ήταν 2.085.581.

Οι μισθοί

Μέσα από τα ετήσια στοιχεία αμοιβών και απασχόλησης που κατέγραψε η Εργάνη, καταγράφεται αύξηση του συνολικού αριθμού των εργαζομένων στην ιδιωτική οικονομία κατά 78.391 άτομα.



Στην κλίμακα μισθών του 2019, μέχρι 500 ευρώ μικτά παίρνουν 406.416 εργαζόμενοι (422.150 το 2018), από 500 ως 600 ευρώ μικτά παίρνουν 65.179 εργαζόμενοι (216.150 ήταν πέρυσι), ενώ από 600 ως 700 ευρώ παίρνουν 233.116 εργαζόμενοι (173.632 το 2018).

Στην κλίμακα 700 ως 800 ευρώ ανήκουν 248.027 εργαζόμενοι (168.290 πέρυσι), από 800 ως 900 ευρώ εισπράττουν 166.389 εργαζόμενοι (133.297 το 2018) και από 900 ως 1.000 ευρώ παίρνουν 146.735 εργαζόμενοι (125.106 ήταν το 2018).

Με μισθό από 1.000 ως 1.200 ευρώ αμείβονται 215.733 εργαζόμενοι (200.508 πέρυσι), από 1.200 ως 1.500 ευρώ παίρνουν 189.030 εργαζόμενοι (178.473 πέρυσι), από 1.500 ως 2.000 ευρώ παίρνουν 152.552 εργαζόμενοι (144.596 το 2018), από 2.000 ως 2.500 ευρώ λαμβάνουν 71.634 εργαζόμενοι (68.592 πέρυσι), από 2.500 ως 3.000 ευρώ παίρνουν 35.906 εργαζόμενοι (34.185 πέρυσι) και με μισθό πάνω από 3.000 ευρώ πληρώνονται 55.619 εργαζόμενοι (52.966 ήταν το 2018).